酬丘拱外甥覽余舊文見寄
作者：李端
朝代：唐

paragraphs: 丘遲本才子，始冠即周旋。
舅乏郄鑒愛，君如衞玠賢。
禮將金友等，情向玉人偏。
鄙俗那勞似，龍鍾却要憐。
投甎聊取笑，贈綺一何妍。
野坐臨黃菊，溪行踏綠錢。
巖高雲反下，洞黑水潛穿。
僻嶺猿偷栗，枯池雁唼蓮。
身居霞外寺，思發月明田。
猶恨縈塵網，昏昏過幾年。